Σταθμός Αγία Παρασκευή (Μετρό Αθήνας)

Ο **Σταθμός Αγία Παρασκευή** είναι σταθμός της γραμμής 3 του μετρό της Αθήνας. Βρίσκεται στο Χαλάνδρι στη συμβολή των οδών Αγίας Παρασκευής και Πολυδούρη. Πήρε το όνομά του από τον δήμο Αγίας Παρασκευής, την περιοχή του οποίου εξυπηρετεί. Εγκαινιάστηκε στις 30 Δεκεμβρίου 2010, είναι υπόγειος και διαθέτει δυο πλευρικές αποβάθρες. Πάνω από το σημείο που οριοθετείται ο σταθμός, έχει διαμορφωθεί πλατεία με χώρους πρασίνου, έκτασης 5,8 στρεμμάτων.

## Ιστορικό
Από το 1979 (σύμφωνα με την μελέτη της γαλλοελληνικής κοινοπραξίας SOFRETU-SGTE-SOGELERG-ADK που προέβλεπε σταθμούς για την μετέπειτα γραμμή 3 στην πλατεία Αγίας Παρασκευής, ενδεχομένως στην ΕΡΤ, στον Σταυρό και στον Γέρακα) έως και το 2000 και εν όψει των Ολυμπιακών Αγώνων του 2004, ο σταθμός επρόκειτο να χωροθετηθεί στην Πλατεία Αγίας Παρασκευής, με τη γραμμή 3 να συνεχίζει μετά προς τον σταθμό Χαλάνδρι και με τελικό προορισμό το Αεροδρόμιο Ελευθέριος Βενιζέλος (το οποίο εγκαινιάστηκε τον Μάρτιο του 2001). Όμως η προοπτική αυτή απορρίφθηκε από τις δημαρχίες Σταύρου Κώτση και Βασίλη Γιαννακόπουλου μετά από διαρκείς και έντονες πιέσεις της Ένωσης Επαγγελματιών Εμπόρων - Βιοτεχνών Αγίας Παρασκευής (ΕΝΕΒΑΠ, ο τοπικός εμπορικός σύλλογος) και στη συνέχεια και της τοπικής Εκκλησίας προς τη δημαρχία. Η ΕΝΕΒΑΠ υποστήριζε το διάστημα 1999 - 2000 (καταφέρνοντας μάλιστα να πείσει αρχικά και την τοπική Εκκλησία και να την ξεσηκώσει επίσης κατά του σταθμού) ότι ο σταθμός θα επέφερε κυκλοφοριακή συμφόρηση στην περιοχή κατά τη διάρκεια της κατασκευής του και ότι μετά την παράδοσή του θα προσέλκυε χρήστες ναρκωτικών μέσα του, πυροδοτώντας κατευθείαν μεγάλη αύξηση της εγκληματικότητας, με τελικό αποτέλεσμα, όπως ισχυριζόταν τότε, να «γκετοποιήσει» την πλατεία και να οδηγήσει σε εξόντωση της τοπικής αγοράς και σε κλείσιμο όλα τα τοπικά καταστήματα, καθώς και σε υποβάθμιση τον τοπικό Ιερό Ναό της Αγίας Παρασκευής.

Ως αποτέλεσμα, σε σχετική συνεδρίαση στις 28 Φεβρουαρίου 2000, το Δημοτικό Συμβούλιο καταψήφισε την κατασκευή σταθμού στην κεντρική πλατεία, με ψήφους 9 κατά, 6 υπέρ και 1 παρών. Την ίδια απόφαση έλαβε 10 μήνες μετά το Δημοτικό Συμβούλιο, υπό την ηγεσία του πρόσφατα εκλεγμένου νέου δημάρχου Βασίλη Γιαννακόπουλου, αποφάσισε τη μεταφορά του σταθμού εκτός της συνοικίας, κοντά στην Πλατεία Κέννεντυ στο Κάτω Χαλάνδρι.

Το 2005, αν και στο μεσοδιάστημα είχε αλλάξει γνώμη το τοπικό Δημοτικό Συμβούλιο και είχε αρχίσει πλέον να απαιτεί την κατασκευή του σταθμού στην πλατεία Αγίας Παρασκευής, αποφασίστηκε από το υπουργείο ΠΕΧΩΔΕ να κατασκευαστεί εκ των υστέρων σε διαφορετικό σημείο, καθώς είχε γίνει επαναχάραξη της σήραγγας, η οποία λόγω της δεύτερης απόφασης του Δημοτικού Συμβουλίου είχε ακολουθήσει διαφορετική τροχιά. 

Η καθυστερημένη κατασκευή του σταθμού είχε μετά ως αποτέλεσμα να χρειαστεί να ξανακλείσει για 6,5 μήνες το τμήμα της γραμμής 3 προς το Αεροδρόμιο το διάστημα Φεβρουάριος - Σεπτέμβριος 2009 προκειμένου να φτιαχτεί ο σταθμός. Στο διάστημα αυτό, οι συρμοί τερμάτιζαν στον σταθμό Εθνική Άμυνα.
thumb|right|Ο σταθμός Αγία Παρασκευή σε φωτογραφία του 2015.

Ο σταθμός εγκαινιάστηκε στις 30 Δεκεμβρίου 2010.

Το 2018, επί δημάρχου Αγίας Παρασκευής Γιάννη Σταθόπουλου, τέθηκε στην Αττικό Μετρό επίσημο αίτημα για σταθμό στην πλατεία Αγίας Παρασκευής. Το 2022, η Αττικό Μετρό απέρριψε οριστικά την πρόταση, καθώς η πορεία της γραμμής 3 προς το Αεροδρόμιο έχει ολοκληρωθεί και δεν υφίσταται θέμα παράκαμψης ή διακλάδωσης της γραμμής από το Νομισματοκοπείο (ως ενδιάμεσος σταθμός με κατεύθυνση προς ΕΡΤ, Σταυρό, Γέρακα ή Παλλήνη) για την συμπερίληψη στο δίκτυο ενός μόνο σταθμού.

## Σταθμός ανταπόκρισης με αστικά λεωφορεία και τρόλεϊ
Στον σταθμό ανταπόκρισης με αστικά λεωφορεία και τρόλεϊ που βρίσκεται πλησίον του σταθμού του μετρό έχoυν αφετηρία/τέρμα ή διέρχονται 10 λεωφορειακές γραμμές και 1 γραμμή τρόλεϊ 19, Α5, Β5, Χ95, 400, 402, 421. 447, 450, 451, 461

## Είσοδοι - Έξοδοι
* Οδός Πολυδούρη
* Οδός Αγίας Παρασκευής

## Δομή σταθμού

## Παραπομπές



Αγια Παρασκευη
Αγια Παρασκευη
Κατηγορία:Χαλάνδρι